Peter Skaarup (DF), 2013-02-21:
Tak til justitsministeren for regeringens svar på de udfordringer, der ligger, som vi har været inde på.
Jeg synes grundlæggende, det er godt, at justitsministeren mener, det er en vigtig sag, og at regeringen mener, det er en vigtig sag, at få dæmmet op for de mange knivoverfald.
Hvad jeg så måske ikke er så tilfreds med er, at der, hvis man prøver at være lidt kritisk i forhold til, hvad der så ligger af initiativer nu fra regeringens side, faktisk ikke rigtig ligger nogen initiativer i det, som justitsministeren sagde.
Det synes jeg er ærgerligt, for det er vigtigt, at vi fra Folketingets side markerer os og følger med tiden og sikrer os, at lovgivningen og de instrumenter, vi har, også sætter os i stand til at håndtere de udfordringer, der har været.
Verden er ikke i stilstand, der sker hele tiden ting og sager, og det kan vi jo se på de tal, der er, som viser en eksplosion i antallet af voldelige knivoverfald.
Det, der er problemet her, er, at det også begynder at ramme mennesker, der ikke har noget som helst med bandeaktiviteter og med ballade at gøre.
Det kan jo ikke være rigtigt, at en teknisk skole nu må leve i uvished og frygt, fordi man har oplevet voldelige knivoverfald, der virkelig har sat sig spor på den pågældende skole.
Vi må konstatere, at der blandt nogle unge – det er jo langtfra alle, det er heldigvis ganske få – er en bevægelse i retning af, at man skal gå helt ud til yderlighederne og bruge våben i forbindelse med de konflikter, små og store, man har.
Det har vi jo i øvrigt f.eks. set i den forgangne uge i den tjekkiske hovedstad Prag, hvor det også kom til flere tilfælde af knivstikkerier mellem unge mennesker.
Der er tilsyneladende tale om en glidning i forhold til, hvad der er normal adfærd, normal opførsel, og der er det altså vores opgave som politikere at adressere det problem i stedet for at ignorere det.
Vi er nødt til at tage det alvorligt.
Jeg vil ikke lægge skjul på, at vi i Dansk Folkeparti betragter straf som noget, der hjælper.
Vi tror på, at højere straffe og konsekvens har en præventiv virkning, også i forhold til mennesker, der kunne finde på at tage en kniv med i byen.
Hvis de ved, at de risikerer at komme i fængsel, vil mange af dem afstå fra at gøre det, afstå fra at tage den ulovlige kniv med i byen.
I Dansk Folkeparti synes vi så lige præcis, at det er vigtigt, at vi bruger nultolerance i kriminalitetsbekæmpelsen.
Vi så, hvordan man i New York i 1990'erne faktisk fik ryddet op i en by med meget omfattende voldskriminalitet.
Jo, politiet slog hårdt ned på alle lovovertrædelser, store som små, det var lige fra graffiti til fumlegængeri til trusler om vold, og det har faktisk haft en utrolig gavnlig effekt på byen New York.
I et område som Times Square, der jo var berygtet i 1970'erne og op igennem 1980'erne for meget høj kriminalitet, stofmisbrug, prostitution osv., er Disneykoncernen flyttet ind, der er verdens største legetøjsbutik, og det er i det hele taget blev en legeplads for hele familien – helt centralt i New York.
Det er altså opnået ved, at man har slået hårdt ned på også den mindre alvorlige kriminalitet, altså i virkeligheden inden den sker.
Tidligere på året havde New York den første dag i flere årtier, hvor der ikke blev anmeldt et eneste voldeligt overfald.
Det viser altså netop, at nultolerance virker, og at massiv polititilstedeværelse virker der, hvor det har set galt ud.
Det er vigtigt, at vi i Danmark også lærer af de gode initiativer, man har taget i andre lande, og indfører nultolerance over for knive i nattelivet.
Og det er så de fleste.
Det er nultolerance, hvis man kommer i fængsel for at bære en ulovlig kniv, medmindre man selvfølgelig har det, man kalder et anerkendelsesværdigt formål, det siger sig selv, som justitsministeren også er inde på, som f.eks. at bruge den i forbindelse med fiskeri eller som håndværker eller lignende.
Det har der hele tiden været taget hensyn til i lovgivningen, det ved justitsministeren også godt.
Her synes jeg også, at politiet skal bruge de muligheder i det hele taget for at stoppe ulovlige knive i de områder af byerne, hvor der er mange beværtninger, diskoteker og lignende.
Vi vil i Dansk Folkeparti – på vegne af også Venstre og Konservative – fremsætte følgende:
Forslag til vedtagelse »Folketinget konstaterer, at antallet af voldelige forbrydelser begået med kniv alene i Københavns Politikreds er fordoblet fra 2010 til 2012.
Folketinget ønsker, at justitsministeren kortlægger, om der er tale om en landsdækkende kriminalitetsudvikling, og årsagerne hertil.
Folketinget opfordrer på den baggrund regeringen til at tage initiativer, herunder lovgivningsmæssige initiativer, der kan imødegå denne udvikling, bl.a. ved at målrette politiets indsats yderligere med fokus på ulovlige knive i nattelivet og besiddelse af ulovlige knive, hvis det sker som led i bandeaktiviteter.